Натрий ::: DoctorBG.com :::
НачалоБодибилдинг и фитнесВитамини, аминокиселини, добавкиНатрий
Дневният нужди на организма от натрий се набавят главно чрез два източника – готварската сол и натриевите съединения като мононатриевия глутамат например. Връзката между натрия и калия е подобна на връзката между фосфора и калция – когато нивата на единия минерал са завишени, количествата от другия се оказват недостатъчни. В този смисъл консумацията на големи количества сол води до изчерпване на запасите от калий. Нуждата от този метал възлиза на 1–3 гр. дневно.
В бодибилдинга натрият няма някакво специално приложение и не се налага да бъде набавян допълнително чрез хранителни добавки. Действието му се изразява в регулацията на работата на нервите и мускулите. Минералът предотвратява изтощението и топлинните удари през горещите месеци.
Рядко се наблюдава дефицит на натрий в организма поради наличието на достатъчно количества от него в хранителните продукти. Въпреки това недостиг може да се получи при обилно потене и тотален отказ да се консумира сол. Вредни ефекти в такъв случай са мускулните крампи и нарушенията в асимилирането на въглехидратите, а също така и невралгия. Ненужното количество от минерала (около 90%) се изхвърля от организма чрез урината.
Свръхдози натрий (над 13-14 гр. дневно) се считат за токсични. Прекомерната употреба на готварска сол причинява повишено артериално налягане, затова лица с хипертония би следвало да намалят приема на подправката.
Най-добри източници са солта, беконът, зелените маслини, морската риба, сиренето и други.
Продукти с ниско съдържание на натрий са неосолените ядки, плодовете и зеленчуците (без моркови, цвекло и спанак).